Ix-xufier ta' double-decker u erba' diretturi ta' kumpanija tal-karozzi tat-turisti llum qed jitressqu l-Qorti b'rabta mal-inċident li wassal għall-mewt ta' żewġ turisti f'April ta' tliet snin ilu. F'dan il-każ li seħħ fl-4:15 ta' waranofsinhar tad-9 t'April tal-2018 kienu ndarbu 21 persuna oħra. Ix-xufier mixli huwa Charles D'Amato ta' 27 sena minn Ħal Qormi. Flimkien miegħu hemm mixlija l-aħwa Kim Degabriele ta' 40 sena, Philip Degabriele ta' 32 sena, Noel Degabriele ta' 24 sena u Lee Anne Borg ta' 37 sena. It-tliet irġiel aħwa huma minn Ħal Luqa filwaqt li l-mara tgħix il-Mellieħa. Ix-xufier u l-erba' diretturi se jiġu mixlija bi qtil involontarju. Ix-xufier se jiġi mixli li saq b'negliġenza u taħt l-effett tal-alkoħol. Id-diretturi se jiġu akkużati li ma assigurawx is-saħħa u s-sigurtà tal-passiġġieri fuq id-double-decker, li ma tawx taħriġ fuq il-post tax-xogħol u li naqsu jinfurmaw lil Jobs Plus fuq l-impjieg tax-xufier. Id-double-decker kienet laqtet siġar fi Triq Valletta fiż-Żurrieq. Iż-żewġ turisti, Belġjan ta' 62 sena u Spanjola ta' 37 sena kienu mietu fuq il-post. Tmien passiġġieri oħra ndarbu serjament.